《兑阁十词 其十 潇湘逢故人·采菱》
清代·毛奇龄

采菱歌罢，见紫角新翻，绿苞初卸。问灌湖前汊。女伴恁来迟，停船相迓。

红袖风吹，刚一望、夕阳西下。唤侍儿、慢捲朱竿，菱刺又牵罗帕。

举棹去，南浦夜。叹洲尽含霜，湾名销夏。此事思如乍。

待旧约重寻，流光不借。几度秋风，看浩浩、长淮东泻。

好愁人、翠藻清涟，犹是参差如画。

作者简介：毛奇龄（1623—1716）清初经学家、文学家，与兄毛万龄并称为“江东二毛”。原名甡，又名初晴，字大可，又字于一、齐于，号秋晴，又号初晴、晚晴等，萧山城厢镇（今属浙江）人。以郡望西河，学者称“西河先生”。明末诸生，清初参与抗清军事，流亡多年始出。康熙时荐举博学鸿词科，授检讨，充明史馆纂修官。寻假归不复出。治经史及音韵学，著述极富。所著《西河合集》分经集、史集、文集、杂著，共四百余卷。